Navinykai

Apie Alytaus rajono, Miroslavo seniūnijos Navinykų kaimą - žr. Navinykai (Alytus).
Navinykai (arba Navininkai, Naujininkai ) – lietuviškas kaimas Lenkijos šiaurės rytuose, Punsko valsčiuje, Seinų apskrityje, Palenkės vaivadijoje. Kaimas yra apie 7 km į pietryčius nuo Punsko, apie 14 km į šiaurės vakarus nuo Seinų ir 123 km į šiaurę nuo vaivadijos centro Balstogės. Visi gyventojai lietuviai. Valsčiaus kelias Taurusiškė-Seivai (buvusio senovinio kelio iš Lazdijų į pietinę Prūsiją dalis). Obeliskas – kryžius Lietuvos kariuomenės savanoriams, kilusiems iš šio krašto (betoninis paminklas pastatytas 1966 m., jo autorius – kaimo gyventojas Antanas Milončius).

Istorija 
Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pirmą kartą Navinykai minimi 1765 m. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. Pagal 1921 m. lenkų valdžios atliktą gyventojų surašymą kaime buvo 151 gyventojas, iš kurių 1 lenkas ir 150 lietuvių. Tarpukaryje įsikūrė lietuviškų organizacijų skyriai. Antrojo pasaulinio karo metais dalis navinykiečių buvo laikomi Suvalkų koncentracijos stovykloje, 30 % buvo perkelti į Lietuvą. Iki 1958 m. vasario pabaigos įsikūrė Lenkijos visuomeninės kultūros draugijos padalinys, veikė biblioteka (Vidugirių bibliotekos filialas) su lietuviškomis ir lenkiškomis knygomis. 1975-1998 m. priklausė Suvalkų vaivadijai.

Mokykla 
1915-1920 m. veikė lietuviška pradinė mokykla, vėliau lenkiška, su neprivalomomis lietuvių kalbos pamokomis. 1953 m. atsidarė lenkų – lietuvių pagrindinė mokykla, o 1985 m. joje susikūrė vaikų etnografinis ansamblis Bildukai (vadovės Irena Barnecka ir Gražina Korzeniecka). 2000 m. už sėkmingą pasirodymą tarptautiniame folkloro fesivalyje Unguroje (Vengoževe) ansamblis abdovanotas „Auksinio elniuko“ prizu. Iki 2013 m. vasaros veikė lietuviška pagrindinė mokykla, direktorė Anastazija Sidarienė.

Žymūs žmonės 
 Jurgis Milančius (1869–1956) – vaistininkas ir knygnešys, visuomenininkas, lietuviškos savimonės puoselėtojas,
 Antanas Milončius (1914–1998) – savamokslis menininkas, apdovanotas Šaulių žvaigždės medaliu,
 Jonas Senda (1953–1995) – Lenkijos lietuvių pedagogas ir poetas.

Šaltiniai

Literatūra 
Tarybų Lietuvos enciklopedija, 3 tomas, Vyriausioji Enciklopedijų Redakcija, Vilnius, 1987, 189 psl.

Nuorodos 
 Kaimo geografinė padėtis Punsko valsčiuje 
 Navinykų mokykla 
 Internetinis puslapis apie Bildukų ansamblį

Punsko valsčiaus gyvenvietės